9. schôdza NR SR - 6.deň - B. popoludní
Dátum: 2024-02-08
Poslanec: Gašpar, Tibor (SMER - SD)
Druh vystúpenia: Vystúpenie v rozprave

142. Vážený pán predsedajúci, vážené kolegyne, kolegovia, tretie čítania a to, čo sa tu zhruba poslednú hodinu deje, len symbolicky ukazuje celý priebeh tejto rozpravy, pretože bolo by dobré možno, keby sme ukľudnili emócie a začali opäť diskutovať vecne a argumentačne a prednášali skutočne aj niekedy veci tak, ako ich pozná Trestný poriadok, Trestný zákon, nezavádzali verejnosť a skutočne si nevymýšľali. Ja za seba chcem povedať a hovorím podľa všetkého za všetkých poslancov vládnej koalície a za každého normálneho v tomto prípade človeka a keď budeme hovoriť o ženách, aj muža, si cením život, zdravie, a všetky spôsoby, ktoré to narúšajú, a odsudzujeme alebo odsudzujem akýkoľvek útok voči žene, či to je slovný útok, taktiež. To znamená, ak nám tu chcete podsúvať, že my sme tí, ktorí tu teraz chceme vystaviť slovenské ženy nejakým teroristom alebo sexuálnym úchylným páchateľom, tak hovoríte, samozrejme, nepravdu. V prvom rade chcem povedať, že ani vládny návrh, ani žiaden schválený pozmeňovací návrh nezasahoval do trestných sadzieb, ktoré sa týkajú trestných činov proti životu a zdraviu vrátane znásilnenia, prípadne ďalších podobných trestných činov. Vy ste totižto predniesli za tú hodinu niektorí presne aj túto vetu, že znižujeme trestné sadzby, že sme klamali, lebo ževraj ich znižujeme... (Ruch v sále. Prerušenie vystúpenia časomerom.) Pellegrini, Peter, predseda NR SR Nechajte hovoriť pána poslanca. Gašpar, Tibor, poslanec NR SR Ja som, ja som nikoho neprerušoval. Rozprávali ste všetci, že ich ideme znižovať a upravujeme ich a my sme to tvrdili len o majetkových trestných činoch alebo ekonomických trestných činoch. A ja tvrdím, že ich neznižujeme ani u žiadneho z trestných činov proti životu a zdraviu, taký je fakt. Čo sa týka trestných sadzieb vo vzťahu k znásilneniu, tak vám uvediem len nejaké príklady z okolitých krajín, aby ste to mohli porovnať, aby ste povedali, či sme štandardnou európskou krajinou so štandardnou úpravou, alebo či máme úpravu inú. V Českej republike hovoríme o sadzbe do 5 rokov, nie do 10. V Nemecku hovoríme o sadzbe do 10 rokov v prípade spôsobenia smrti pri takomto trestnom čine, ako je znásilnenie, je to aj doživotie. V Rakúsku hovoríme o sadzbe 2 až 10 rokov. Takže chcem tým len povedať, že trestné sadzby máme nadstavené na Slovensku už dlhšiu dobu tak, ako všetky okolité krajiny. Nikto trestné sadzby nemení týmito návrhmi a nie je pravda, ak ste tu niektorí povedali, že znižujeme trestné sadzby pri trestných činoch proti životu a zdraviu. Čo sa týka premlčacích lehôt, začala sa tu veľká emočná diskusia práve na tému, že sa znižuje premlčacia lehota z 20- na 10-ročnej a čo všetko to, samozrejme, spôsobí. Boli tu aj také výroky o tom, že to v podstate nechráni tie obete trestných činov alebo nerieši ich situáciu. Musím vám povedať, že v čase mojej praxe ako policajného prezidenta, ako povedala pani poslankyňa Kolíková, sme riešili ďaleko viac rôznych konkrétnejších opatrení, ktoré riešia situáciu napadnutej ženy v ten deň, keď sa jej to stane, na druhý, tretí, štvrtý, piaty deň, kedy tá žena potrebuje najviac pomoci od štátu alebo od orgánov, ktoré jej majú v tej dobe pomôcť. A teraz nemám na mysli len políciu a represívne zložky štátu. K premlčacím dobám. Česká republika 10 rokov, Rakúsko 10 rokov, Nemecko 10 rokov. Chcem len povedať, že nie sme ničím výnimoční a keď sme prešli úpravou premlčacích dôb, všeobecnou úpravou zdôrazňujem, s nejakými zmenami, tak tie zmeny sú opäť len na úrovni okolitých krajín a majú aj svoje zdôvodnenie. Asi budeme musieť diskutovať na túto tému dlhšie, že či to spôsobuje nemožnosť odhalenia nejakého trestného činu alebo akým spôsobom táto úprava môže do toho zasiahnuť. Čo ste tu napríklad povedali veľmi zásadne a nepravdivo. Bol tu uvedený príklad, tuším od niektorého z poslancov za KDH, že keď sa stane osobe mladšej ako 18 rokov, v tomto prípade bol použitý príklad 7-ročného dievčatka, niečo strašné, ako je znásilnenie alebo iný sexuálny trestný čin, a že prejde 10 rokov do veku 17-teho veku života, že v zásade sa to premlčí. No tak vás chcem upozorniť, že premlčacie doby a ich úprava sú, samozrejme, upravené trošku podrobnejšie aj v našej právnej úprave. A v § 85, 87 ods. 5 sa hovorí o tom, že ak je obeťou osoba, ktorá je mladšia ako 18 rokov, tak je premlčacia doba 15 rokov, nie 10, 15. A dokonca sa tam píše, samozrejme, hovoríme o viacerých trestných činov, nie len o znásilnení, že táto doba začne plynúť, keď tá osoba dovŕši 18 rokov. (Potlesk.) Tá úprava, tá úprava je tam preto, aby sa tá osoba, ktorá sa nevie ešte vo veku do 18 rokov správne rozhodnúť, že či sa jej niečo stalo, čo, čo by mala nahlásiť, prípadne to tají pred rodičmi alebo blízkymi, po dovŕšení 18-teho veku života sa predpokladá, že si to možno rozmyslí a pôjde to oznámiť. Takže nehovorte, že, že tým zabránime tomu, aby, ja mám tiež dve vnučky a tiež mi záleží na tom, aby žili v bezpečnej krajine, aby sa nemuseli obávať ísť večer do ulíc slovenských miest a báli sa, že ich niekto napadne touto formou. Ďalej by som chcel povedať vo vzťahu ku tomu, čo tu všetko zaznelo, že objasňovanie tohto trestného činu je skutočne náročné. Ak tá obeť nepríde v okamihu, keď sa jej to stane a nie, nezaisťujú sa všetky stopy, ktoré s tým súvisia, tak, samozrejme, sa sťažuje s pribúdajúcim časom odhalenie takéhoto trestného činu, a to ešte nehovorím o tom, že je tu množstvo trestných činov, ktoré majú charakteristický znak asi taký, že obete častokrát vedia od prvého momentu, samozrejme, kto je násilník a kto vykonal ten trestný čin a s nejakého osobného dôvodu, to už je jedno, či je to strach, obava alebo iné to neoznámia. S pribúdajúcim časom sa, samozrejme, znižujú možnosti ako takúto vec objasniť a, samozrejme, pokiaľ nie je oznámený takýto trestný čin, tak zostáva len veľmi málo reálnych stôp, ako taký trestný čin ďalej vyšetrovať. Na druhej strane som sa v praxi stretol s tým, že boli oznámené aj zo strany žien násilné konania svojich manželov, mužov, ktoré neskôr boli odvolávané a boli zdôvodňované tým, že to bolo účelové, aby dostali niekoho zo spoločnej domácnosti alebo z iného zištného dôvodu. Tým nechcem povedať, že je nepo... potrebné pozerať na to spôsobom nejakým benevolentným alebo že treba tento trestný čin bagatelizovať. Chcem ešte raz zdôrazniť, že najviac treba chrániť život, zdravie a, samozrejme, špecificky aj integritu žien proti páchateľom, ktorí sa snažia o ich znásilnenie. Ak to všetko zhrniem, je potrebné, aby sme možno prijímali ďalšie opatrenia, ktoré súvisia s tým, aby ženy nestrácali zábrany oznámiť čo najskôr, že sa im stalo niečo zlé. Na všetkých úrovniach v štátnych orgánoch, to nie je len o represívnych zložkách, môžme diskutovať o tom, či do budúcna nezvážiť nejakú úpravu, pokiaľ bude takáto spoločenská vôľa, ale ako chcem ešte raz zdôrazniť, sme na úrovni okolitých krajín, záleží nám na tom, aby boli dostatočne chránené obete týchto trestných činov a pokiaľ ukáže prax alebo budúcnosť, že táto úprava je v niečom nevyhovujúca, tak ju vieme veľmi rýchlo upraviť a zmeniť. Ak bude trend v členských štátoch, ako naznačil pán poslanec Dostál, ísť do vyšších sadzieb, lebo napríklad to Nemecko som zámerne spomenul doživotie, keďže s kvalifikovanou skutkovou podstatou sa tam môže meniť aj výška trestnej sadzby, a tým sa, samozrejme, mení potom aj premlčacia doba. Od toho, či pri akte znásilnenia dôjde aj k nejakým ďalším následkom, ako je ublíženie na zdraví alebo nedajbože smrti. Ja vás chcem len poprosiť, aby ste nerobili z toho hystériu a zdôrazniť, že vládna koalícia alebo predkladatelia v prvom rade nič neupravovali v súčasnej právnej úprave, najmä nie trestné sadzby, ktoré majú chrániť pri tomto trestnom čine obete, to znamená, tie sú stále zachované. A vo vzťahu k premlčaniu, ste, som vám tu prečítal špecifický § 87 ods. 5, ktorý chráni všetky osoby mladšie ako 15 rokov individuálnym spôsobom, a k tým ostatným je to nastavené tak ako v okolitých krajinách. Ja nechcem povedať, že Česi majú dobrú úpravu, ak majú hornú hranicu trestnej sadzby 5 rokov. To som nikdy nepovedal. Ja som vám to dal len do porovnania, aby ste tu nevytvárali tú čiernu dieru, čierny mrak a niečo podobné, ako malo po voľbách posledných nevyjsť slnko. Takže tá vecná argumentácia, ja budem rád, keď budeme o tom diskutovať, ale poďme sa baviť o tom vecne, nie emocionálne a nie s nepravdivými tvrdeniami, ktoré zavádzajú občanov Slovenska. Ja sa k tomu vyjadrím aj mimo pléna, lebo toto je treba Slovákom vysvetľovať, že nikto z vládnej koalície nechce, aby sa zhoršilo bezpečnostné prostredie najmä preto alebo kvôli útokom na integritu život a zdravie ľudí. Ďakujem. (Potlesk.)